钦定古今图书集成/明伦汇编/官常典/第742卷 > 李茂材
## 钦定古今图书集成/明伦汇编/官常典/第742卷 > 李茂材

按《新安县志》：“茂材守御所正千户，资干魁梧，精骑射，
有谋略，考选军政。掌印黄国相等流毒三省，茂材督
水兵一鼓擒之。随剿巨寇许老、何亚八、陈文伯、王朝
宜等，转征大罗山寨有功，升授指挥佥事。番夷海寇
江老、陈亚旺等继起，茂材以次讨平，获赏。嘉靖四十
三年，兵叛，茂材散家资，纠集乡兵，追至东莞县大墩”
《沙贝》，生擒四百馀人，焚其舟，馀党悉平。四十四年从
征海寇吴平，突阵捣巢，俘馘不可胜计。寻升柘林守
备。隆庆元年，当道征茂材，从参将魏宗潮、都司王如
澄追剿巨寇曾一本。二将忌功，屡阻其谋。茂材谓家
人曰：“吾夙有裹尸之志，今偿之矣。”命载槥车以行。次
雷州港，督兵血战八昼夜，杀伤甚众，以失援战死。两
院交疏褒之，诏世袭指挥使。